Folketing
2001-04-24

Men det er jo da en gardering for, at der så aldrig kommer tilmelding, det kan jeg da godt se. Så siger man her i bemærkningerne: »I det danske demokrati er det en selvfølgelighed, at det enkelte menneske har ret til personligt og frit at tage stilling til, hvilket politisk parti vedkommende ønsker at støtte.« Fint. Men så kommer man med et forslag om, at man dog højest må give 20.000 kr., ja, hvis man overhovedet tænker på at give 5.000 kr., så skal man registreres, så SF kan se, hvem der giver hvad til de politiske partier. Er det personlig frihed? For det første nægter man, at man må overhovedet give mere end 20.000 kr. Er det personlig frihed? For det andet skal SF kunne læse i partiregnskaberne, hvem der har tilladt sig at støtte et parti. Det er vel nok personlig frihed. Næ, det er overvågning fra SF's side af, hvem der støtter hvad. Det er ikke særlig frit for det enkelte menneske. Derudover vil man føre partiregnskaberne helt ud i det lokale.